I Vesthimmerland er en stor del af befolkningen godt oppe i årene, og alt tyder på, at de ældre bliver endnu flere i de kommende år. Et faldende børnetal og begrænset tilflytning bærer med til, at gennemsnitsalderen for befolkningen i Vesthimmerland vil stige i fremtiden. - Vi må erkende, at det går den vej. Det er vigtigt for os, at vi får kigget på, hvordan vi får gjort ældreplejen endnu bedre. Men vi kan ikke gøre det alene. Hele byrådet må med. Det handler ikke kun om økonomi men også om livskvalitet. For hvis vi får bedre sundhed blandt ældre, er de nok også mere selvhjulpne i længere tid, Signe Nøhr fra Det Konservative Folkeparti. Ikke enten-eller I Vesthimmerland er alle partier med i konstitueringsaftalen. Venstre, Det Konservative Folkeparti, Socialdemokratiet, SF, Dansk Folkeparti, Nye Borgerlige og Vesthimmerlandslisten besætter til sammen de 27 pladser i kommunalbestyrelsen. Borgmesterpartiet Venstre vil gerne se på en forbedring af ældreplejen. - De borgere, der bor i Vesthimmerland i dag, det er dem, vi er til for. Men så vil vi også gerne tiltrække nye borgere. Det er ikke et enten eller. Men vi skal gøre det trygt at blive boende i Vesthimmerland, så vi undgår, at forældre flytter ud af kommunen for at være tættere på deres børn i den sidste del af livet. Ældreplejen skal være så og tryg at man bliver boende hele livet, siger Venstre-borgmesteren Per Bach Laursen. Vil gøre ekstra for ældre Vesthimmerlands Kommune strækker sig Aggersund i nord til Aalestrup i syd og talte i 2021 36.362 personer. Kommunens socialdemokrater mener også, at kommunen skal gøre det bedre for de ældre i den kommende byrådsperidoe. - Vi har en vækst på godt 1000 borgere på 80+ år i de næste otte år. Dem kommer vi til at gøre noget ekstra for. Vi skal til at se på den boligmasse, som vi har til de ældre. Hvilke enheder skal vi have i fremtiden. Og så har vi brug for en kolossal høj faglighed hos personalet. Blandt andet på dememsområdet, siger Asger Andersen fra Socialdemokratiet. Du kan se hele debatten, hvor de tre politikere også diskuterer satsning på den grønne omstilling og bæredygtighed, på TV2 Nord mandag aften klokken 19.45. Du kan også se den lige her.

Referat:
Hvis det står til Det Konservative Folkeparti, skal den nye kommunalbestyrelse i Vesthimmerland Kommune bruge de næste fire år på at gøre ældreplejen så god som overhovedet mulig. Det skal ske for at gøre de ældre i kommunen endnu mere selvhjulpne i den tredje alder. Sådan lyder det i en tv-debat på TV2 Nord.